РЕГЛАМЕНТ (ЕО) № 46/2009 НА СЪВЕТА
от 18 декември 2008 година
за изменение на Регламент (ЕО) № 2182/2004 относно медалите и символите, подобни на евромонети
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 123, параграф 4, трето изречение от него,
като взе предвид предложението на Комисията,
като взе предвид становището на Европейската централна банка (1),
като взе предвид становището на Европейския парламент,
като има предвид, че:
(1)
С Регламент (ЕО) № 2182/2004 на Съвета (2) бяха забранени медалите и символите, подобни на евромонети. Предвид опита, придобит при прилагането на забраната по отношение на медалите и символите, подобни на евромонети, възникна необходимост от изясняване на защитните разпоредби и от по-голяма прозрачност в процеса на вземане на решения.
(2)
Широката общественост може да бъде подведена да повярва, че някои медали или символи имат статус на законно платежно средство не само когато са с дизайн, подобен на този на евромонетите, но и когато съдържат някои елементи от дизайна на евромонетите. Следователно специфичните елементи от дизайна на евромонетите, които са законно платежно средство, следва да не се възпроизвеждат по начина, по който са изобразени върху евромонетите. В допълнение символите, които са представителни за суверенитета на държавата-членка емитент, не следва да се възпроизвеждат върху медали и символи по начина, по който са изобразени върху евромонетите.
(3)
Комисията, след като проведе консултация с експертите в областта на подправка на монети, посочени в Решение 2005/37/ЕО на Комисията от 29 октомври 2004 г. за изграждането на Европейски технически и научен център (ЕТНЦ) и за осигуряване координирането на техническите действия за защита на монетите в евро срещу фалшифициране (3), следва да посочи дали са спазени защитните разпоредби, посочени в Регламент (ЕО) № 2182/2004, и дали даден метален предмет представлява медал или символ.
(4)
Специфичните критерии, които прилага Комисията, за да се произнесе относно съответствието със защитните разпоредби, следва да бъдат изяснени и формулирани.
(5)
Рискът медал или символ, върху които са нанесени думите „евро“, „евроцент“ или символа на еврото, да се приеме по погрешка за монета, която е законно платежно средство, е по-голям, когато със съответния медал или символ се свързва със съответна номинална стойност. В такива случаи обозначението „Не е платежно средство“ следва да бъде отпечатано на лицевата или на обратната страна на медала или символа.
(6)
Регламент (ЕО) № 2182/2004 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Изменения
Регламент (ЕО) № 2182/2004 се изменя, както следва:
1.
Член 2 се заменя със следното:
„Член 2
Защитни разпоредби
1. Без да се засягат разпоредбите на членове 3 и 4, производството и продажбата на медали и символи, както и техният внос и разпространение за продажба или за други търговски цели се забраняват в следните случаи:
а)
когато термините „евро“, „евроцент“ или символът на еврото са нанесени на повърхността им;
б)
когато техният размер е в рамките на референтната област; или
в)
когато дизайнът на тяхната повърхност е подобен на:
i)
някой дизайн или на елементи от него на повърхността на евромонетите, включително по-специално думите „евро“ или „евроцент“, дванайсетте звезди на Европейския съюз, географско изображение и цифрите, по начина, по който са изобразени на евромонетите,
ii)
онези символи, които са представителни за националния суверенитет на държавите-членки, по начина, по който са изобразени върху евромонетите, по-специално изображенията на държавния глава, герба, знака на монетния двор, знака на главния гравьор на монетния двор, наименованието на държавата-членка,
iii)
формата или дизайна на гурта на евромонетите, или
iv)
символа на еврото.
2. Комисията определя:
а)
дали даден метален предмет може да бъде окачествен като медал или символ по смисъла на член 1, буква в);
б)
дали даден медал или символ попада в обхвата на посочената в параграф 1 от настоящия член забрана.
При спазване на параграф 1 от настоящия член Комисията взема предвид, по-конкретно, количествата произведени медали и символи, продажната цена, опаковката, надписите върху медалите и символите и тяхната реклама.“
2.
В член 3, параграф 1 се заменя със следното:
„1. Медалите и символите, върху които са нанесени думите „евро“, „евроцент“ или символът на еврото без съответната номинална стойност, не се забраняват, когато техният размер е извън референтната област, освен ако дизайнът на повърхността им е подобен на някой от елементите, посочени в член 2, параграф 1, буква в).“
3.
Член 4 се заменя със следното:
„Член 4
Дерогации чрез предоставяне на разрешение
Комисията може да даде специално разрешение на повърхността на медали и символи да се използват термините „евро“ или „евроцент“ или символът на еврото при контролирани условия на употреба в случаи, когато не съществува риск от объркване. В такива случаи съответният икономически оператор в държавата-членка е ясно обозначен на повърхността на медала или на символа, а когато медалът или символът има съответна номинална стойност, на лицевата или на обратната страна на медала или символа трябва да се отпечата обозначението „Не е законно платежно средство“.“
Член 2
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко в държавите-членки в съответствие с Договора за създаване на Европейската общност.
Съставено в Брюксел на 18 декември 2008 година.